<classify> MAHAKAMA ya Hakimu Mkazi Kisutu, Dar es Salaam imewahukumu kulipa faini kifungo cha miaka miwili jela au kulipa faini ya Sh milioni 60 wafanyakazi watano wa Kiwanda cha Uchapishaji cha Five Star, baada ya kukiri mashitaka kufanya kazi nchini bila kuwa na kibali cha kazi na kuajiri raia wa kigeni.Washitakiwa hao ni Mkurugenzi Mtendaji wa kiwanda hicho, Ashikabbas Karim 30 maarufu kama Shakirali, ambaye ni Mkazi wa Upanga, raia wa India, Aroygam Mocharla38 ambaye ni Mwendeshaji; Mahesh Malla Goud 32 maarufu kama Budige, ambaye ni Msimamizi wa Uzalishaji; Harish Raju 35 maarufu kama Poojary35 ambaye ni Msimamizi na Kiran Subbarayudu30 maarufu kama Koneti ambaye ni fundi, wote wakazi wa Vingunguti.Akitoa hukumu hiyo jana, Hakimu Mkazi Mkuu, Thomas Simba alisema amewatia hatiani washitakiwa kama walivyoshitakiwa.Kwamba kila mshitakiwa anatakiwa kulipa faini ya Sh milioni 10 au kwenda jela miaka miwili iwapo atashindwa kulipa faini hiyo.Hakimu Simba alisema mshitakiwa wa kwanza, Karimu anayekabiliwa na mashitaka mawili ambayo ni kuajiri raia wa kigeni bila kuwa na kibali cha kazi na kuzuia maofisa wa serikali kutekeleza majukumu yao, atatakiwa kulipa faini ya Sh milioni 10 kwa kila kosa au kwenda jela miaka minne.Alisema mshitakiwa wa pili hadi wa tano, kila mmoja atatakiwa kulipa faini ya Sh milioni 10 au jela miaka miwili.Hata hivyo, washitakiwa hao walifanikiwa kulipa faini hiyo na hivyo kujiepusha kwenda jela. Kabla ya kutolewa kwa hukumu hiyo, Wakili wa Serikali kutoka Ofisi ya Waziri Mkuu, Arnold Peter akishirikiana na Charles Boaz, alisema hawana kumbukumbu ya makosa ya nyuma, hivyo aliomba Mahakama hiyo itoe adhabu kwa mujibu wa sheria.Wakili wa Utetezi, David Ndosi akisaidiana na Benedict Alex, aliomba Mahakama iwapunguzie adhabu washitakiwa hao, kwani ni kosa lao la kwanza na pia wamekiri makosa yao na hawajaisumbua Mahakama.Washitakiwa wanadaiwa kutenda makosa hayo Julai 12, 2018 katika Kiwanda cha Uchapishaji cha Five Star kilichopo eneo la Vingunguti, Wilaya ya Ilala, Dar es Salaam.Katika mashitaka ya kwanza ambayo yanamkabili mshitakiwa wa kwanza, inadaiwa kuwa Julai 12, 2018 katika kiwanda hicho, Karim aliwaajiri wafanyakazi wake ambao ni Mocharla, Goud, Raju na Subbarayudu, katika kiwanda chake bila kuwa na kibali cha kazi, wakati akijua kuwa ni kosa.Peter alidai kuwa siku hiyo ya tukio, katika kiwanda hicho, Karim alizuia maafisa wa Serikali kutekeleza majukumu yao ya kazi kwa kuwaficha ndani wafanyakazi wake wanne ambao ni Mocharia, Goud, Poojary na Kumar katika stoo iliyopo Kiwandani hapo, kitu ambacho ni kinyume cha sheria.Pia washitakiwa wa pili hadi watano, wanadaiwa kuwa siku na eneo hilo, washitakiwa kwa pamoja walikutwa wakifanya kazi kiwandani hapo bila kuwa na kibali cha kazi, wakati wakijua kuwa ni kinyume cha sheria.  <topic>: KITAIFA 